**ASPECTE PRIVIND DATORIA PUBLICĂ ÎN ROMÂNIA**

**Abstract:**

*Datoria publică în România a cunoscut în ultimii 2 ani o creștere spectaculoasă.Tot mai mulți analiști economici trag un semnal de alarmă și atenționează guvernul despre efectele periculoase ale acestui fenomen asupra economiei țării. Se va analiza evoluția și structura datoriei publice în perioada 2015-iunie 2021, cauzele acestei creșteri precum și consecințele asupra economiei românești.În același timp vom studia comportamentul și deciziile conducerii statului care au dus la această evoluție.Lucrarea cuprinde 5 capitole. Introducere, în care vom defini datoria publică și contextul actual legat de acest aspect.Tot aici ne vom referi la motivația abordării acestei analize.Următorul capitol este Literature Review, în care vom prezenta studii recente referitoare la datoria publică în general și la datoria publică în România. Legal stipulations regarding public debt in România este un capitol în care se vor prezenta principale acte normative referitoare la acest aspect. În Database and analysis, se va prezenta în cifre evoluția și structura datoriei publice în perioada 2015-2021precum și alte aspecte referitoare la costul datoriei publice și ratingul suveran. Lucrarea are la bază datele furnizate de Ministerul Finanțelor Publice și Banca Națională a României precum și legislației fiscală relevantă din România. S-au efectuat calcule și corelații proprii pe baza acestor informații. Concluziile din ultimul capitol sunt că datoria publică a „explodat” într-un mod nepermis, netransparent și nesustenabil, fără ca entitățile publice răspunzătoare să explice clar fenomenul. Consecințele în viitor asupra economiei nu se cunosc dar se pot intui, avand în vedere statutul de țară emergentă a României.*

**Keyword:** *datoria publică, MMT, costul datoriei publice, structura datoriei publice, deficit excesiv*

**JEL Classification:** *H60, H62, H63, H68*

**I. INTRODUCTION**

În ultimele patru decenii datoria publică a devenit un subiect de analiză foarte important atât pentru analiști cât mai ales pentru guvernanți și organismele financiare internaționale. Datoria publică este definită, în general, ca: „*totalitatea obligațiilor bănești ale statului (guvern, instituții publice, financiare, unități administrativ-teritoriale) la un moment dat, rezultate din împrumuturi interne și externe (în lei și în valută) contractate pe termen scurt, mediu și lung, precum și obligațiile statului către trezoreria proprie, pentru sumele avansate temporar în scopul acoperirii deficitului bugetar.”* (<https://www.financialmarket.ro/terms/datorie-publica/> accesat la 26.09.2021)

Datoria publică este, de asemenea, cunoscută sub numele datorie națională sau datorie suverană și reprezintă suma de bani (sau volumul de credite) datorate de guvernul central creditorilor din țară (datorie internă), precum și creditorilor internaționali (datorie externă).

Preocuparea, studiul și analiza se datorează faptului că datoria publică a majorității statelor a atins niveluri uriașe în altima perioadă. Asistăm la creșterea nivelului datoriilor în multe țări, uneori cuplate cu practici de creditare nesustenabile, transparență insuficientă și mecanisme imperfecte de coordonare a creditorilor pe fondul ratelor scăzute a dobânzilor pe plan internațional.

Majoritatea țărilor întâmpină dificultăți datorită acumulării unor niveluri ridicate a împrumuturilor publice. Acest lucru reprezintă o provocare semnificativă nu numai pentru fiecare țară în parte ci și pentru comunitatea financiară internațională în efortul său de a păstra stabilitatea financiară globală.

Pe de altă parte, datoria publică este o modalitate importantă pentru guverne de a finanța investițiile care duc la creștere și dezvoltare. Cu toate acestea, este esențial ca guvernele să poată să-și ramburseze datoria. Intrarea în dificultate din cauza datoriilor este adesea un proces dureros, care poate amenința stabilitatea macroeconomică și poate împiedica dezvoltarea unei țări mulți ani în viitor. În multe cazuri, au existat împrumuturi nerambursate, întârzieri la plată sau restructurări. Scadența, precum și compoziția valutară a datoriilor publice au efecte importante asupra economiei și finanțelor publice. Prin urmare, sprijinul țărilor membre a Uniunii Europene în gestionarea riscurilor datoriei și rezolvarea problemelor datoriei este în centrul activității organismelor financiare internaționale și a UE.

Și economia de astăzi este radical diferită de aceea de la începutul anilor 1970, când datoriile au revenit la nivelurile dinaintea războiului. Apariția pandemiei Covid-19 a complicat și mai mult viața economică. Este de așteptat ca schimbările de o magnitudine similară - în bine și în rău - să se producă în deceniile următoare.

Se discută foarte mult și despre sustenabilitatea datoriei publice care este definită ca: „*datoria publică poate fi considerată durabilă atunci când există o mare probabilitate ca o țară să își poată îndeplini toate obligațiile financiare actuale și viitoare. În practică, sustenabilitatea ar implica faptul că nivelul datoriei și profilul serviciului datoriei sunt de așa natură încât politicile necesare stabilizării datoriilor atât în scenariul de bază, cât și în scenariile de șoc realiste, sunt fezabile din punct de vedere politic, acceptabile din punct de vedere social și în concordanță cu menținerea creșterii la un nivel satisfăcător, în timp.”* (Beaumont, Hakura, 2021)

Despre importanța menținerii unei datoriii publice sustenabile face referire în Tratatul de la Maastricht (art.104) și versiunea consolidată în 2012 a Tratatului privind funcționarea UE (art. 126) care stabilește pentru țările membre procedura de deficit excesiv. Tratatul obligă statele membre UE să respecte disciplina bugetară urmărind două criterii: un raport deficit bugetar/PIB și un raport datorie publică/PIB care să nu depășească valorile de referință de 3% și respectiv 60%. (Eurostat, 2014)

De aceea politica fiscală a fiecărui stat membru trebuie să răspundă la întrebarea câți bani va împrumuta statul și câți va încasa din impozite și taxe, în așa fel încât economia să nu aibă de suferit. Este vorba de management public eficient, ținâdu-se cont faptul că datoria publică aduce cheltuieli suplimentare prin comisianele și dobânzile achitate, lucru ce presupune o creștere viitoare a ratei fiscalității. Deci îndatorarea și mai ales îndatorarea excesivă, duce la creșterea impozitării de cele mai multe ori, nemaivorbind de influența negativă asupra inflației, șomajului sau cursului de schimb valutar.

Iată câteva motive care ne determină să analizăm și să monitorizăm atent datoria publică prin intermediul acestei lucrări.Top of Form

Bottom of Form

 **II. LITERATURE REVIEW**

Datoria publică, îndatorarea statului, relația dintre datoria publică și creșterea economică, cauzele și consecințele îndatorării statului au fost tratate de către teoreticieni și practicieni cu mult timp în urmă. Literatura de specialitate, de cele mai multe ori, face referire la cel puțin cinci școli de gândire și anume: clasică, keynesiană, ricardiană, modernă hybridă și modernă monetară. (Hilton, 2021; Bilan, 2016; Cerna, 2021)

Școala de gândire clasică (A. Smith, R. T. Malthus, D. Ricardo, J.S. Mill, J.B. Say) susține că datoria publică afectează creșterea economică, deoarece reduce atât disciplina financiară a procesului bugetar și accesul sectorului privat la creditare. Se consideră, de asemenea că rambursarea datoriei publice, diminuează creșterea economică prin descurajarea investițiilor străine și interne. (Modigliani,1961) Și ulterior, începând cu anii 1970, perspectiva economiștilor neoliberali privind îndatorarea publică și efectele sale economice nu s-a schimbat radical față de fondatorii gândirii clasice.

Școala de gândire keynesiană susține că finanțarea prin datorii a cheltuielilor publice are un efect multiplicator fiscal asupra producției sau veniturilor unei țări. Keynes și susținătorii săi au încercat să demonstreze că dacă există o creșterea a cheltuielilor guvernamentale, acest lucru dinamizează și duce la creșterea activității economice prin investițiile noi ce sunt generate cu această ocazie. Teoreticienii keynesiști recunosc că prin îndatorare publică se retrage numerar de la investitorii privați, însă nu există impact asupra consumului deoarece fondurile de împrumut sunt injectate din nou în economie, lucru care face posibilă creșterea cererii generale. De aceea, adepții acestei teorii sunt de părere că pentru sporirea cererii agregate, reducerea șomajului sau creșterea producției, cel mai bun mod este folosirea ca instrument de politică a statului a împrumuturilor. Această teorie a constituit baza teoretică a îndatorării continue a statele lumii, de la lansare până în prezent.

Teoria echivalenței, prezentată de către David Ricardo susține că datoriile publice au un impact neutru asupra creșterii economice. (Ricardo,1951) Această concluzie este construită pe ipoteza că variațiile cheltuielilor și veniturilor publice sunt însoțite de modificări ale economiilor private și că, indiferent de finanțarea cheltuielilor publice prin creșterea datoriei sau a impozitelor, impactul nivelului economic general asupra cererii este identic. Acum câteva decenii, Robert Barro a susținut că, în anumite condiții, o scădere a impozitelor actuale, acoperită prin emiterea de obligațiuni de stat, nu ar avea niciun efect asupra cheltuielilor publice cu bunuri de consum. (Barro,1974) Lucrarea răspundea direct la rezultatele lui Alan Blinder și Robert Solow, care sugerau că implicațiile pe termen lung ale împrumuturilor guvernamentale vor fi compensate de efectul bogăției. Adevărul este că implicațiile echivalenței ricardiene susținută de Barro și alții, suscită și în prezent o mulțime de păreri pro sau contra.

Teoria modernă, hybridă, apărută în anii 1990-2000, se clădește pe ideile liberale, le îmbină cu cele a lui Keynes și arată că efectele datoriei publice asupra creșterii economice pe termen scurt sunt diferite față de cele pe termen mediu și lung. Pe termen scurt, efectele datoriei publice asupra creșterii economice sunt pozitive în sensul că oferta de bunuri și servicii și, prin urmare, producția, sunt determinate de nivelul cererii, care la rândul său poate fi influențat de împrumuturile statului pentru a finanța deficite bugetare crescute. Deci, datoria publică se poate dovedi benefică pentru economie pe termen scurt, mai ales atunci când economia este în recesiune sau se confruntă cu rate de creștere slabe. Această abordare se apropie de gândirea keynesiană și se regăsește în politica de îndatorare publică promovată de statele membre ale UE, care au decis să crească cheltuielile publice sau să reducă impozitele, să se împrumute cu alte cuvinte, pentru a sprijini economia sau pentru a determina o tendință de creștere economică.

Pe o perioadă mai lungă de timp, îndatorarea autorităților publice pentru finanțarea deficitelor bugetare este considerată a duce la reducerea economiilor totale (publice și private), la creșterea ratei dobânzii, la scăderea investițiilor și la reducerea stocului de capital. Astfel, efectele sale asupra creșterii economice sunt negative. (Bilan, 2016) Aceste idei sunt mai aproape de viziunea clasică.

Modern Monetary Theory, (MMT) prezentată inițial în SUA dar îmbrățișată și în UE pledează pentru creșterea deficitului bugetar, finanțat mai degrabă prin crearea de monedă decât prin emiterea de titluri de stat. Argumentul este că în modul acesta deficitul financiar al statului este mai ușor de acoperit. Printre inițiatorii acestei teorii se numără: M. Hudson, W. Black, B. Mitchell, R. Werne.

*„Postulatul MMT este că un stat suveran nu poate ajunge niciodată în incapacitate de plată în propria sa monedă, deoarece este întotdeauna capabil să-și onoreze angajamentele prin crearea monedei de care are nevoie pentru plata serviciului datoriei publice (dobânzi + rate scadente). Singurul risc este aici inflația. Însă, dacă în țara respectivă există destulă forță de muncă nefolosită și o infrastructură adecvată, augmentarea (înseamnă sporire) cererii poate fi satisfăcută fără inflație. Ca urmare, statul poate cheltui oricât pentru a-și atinge obiectivele: de exemplu, pentrure lansarea creșterii economice și reducerea șomajului.”* (Cerna, 2019)

Am arătat mai sus principalele curente de gândire despre datoria publică. În continuare vom trece în revistă câteva lucrări care studiază și tratează concret datoria publică și efectele ei asupra vieții economice pe exemplul unor țări sau grupuri de țări precum și România.

Astfel se evaluează efectul direct al datoriei publice mari asupra creşterii economice în 25 dintre ţările UE, împărțite în două subgrupuri: cele care au aderat până în anul 2010 și cele care au aderat după acest an.„*Rezultatele din toate modelele indică un impact non-linear semnificativ statistic al ratei datoriei publice asupra creşterii PIB-ului anual pe cap de locuitor. În plus, punctul de echilibru al datoriei în PIB, în cazul în care efectul pozitiv al datoriei publice acumulate se inversează într-un efect negativ, este aproximativ între 80% şi 94% pentru „vechile” state membre. Cu toate acestea, pentru statele „noi” punctul de echilibru al datoriei în PIB este mai mic, adică între 53% şi 54%. Prin urmare, se poate concluziona că valoarea prag pentru statele membre „noi” este mai mică decât pentru „vechile” state membre*.” (Mencinger, Aristovnik, Verbič, 2014)

Dacă vorbim despre România trebuie să remarcăm câteva articole și analize precum articolul prezentat pe Economedia.ro (Deacu, 2021), prin care se constată creșterea abruptă a datoriei publice precum și consecințele legale ce derivă dacă va trece de 60% din PIB. Sunt prezentate date comparative cu celelate state din UE.

O altă lucrare (Cerna, 2020) care constată creșterea continuă a datoriei publice, adaugă în plus că „*în cazul în care situația finanțelor publice se degradează continuu, iar această evoluție este percepută de societate ca fiind îngrijorătoare, influența pozitivă a datoriei publice asupra creșterii economice este slabă, chiar și pe termen scurt.”* Aceasta pare să fie situația în România. În plus „*incidența negativă a datoriei publice asupra activității economice se manifestă printr-o serie de alte mecanisme de transmisie, cum ar fi anticiparea unei inflații ridicate, incertitudine mare, volatilitate economică accentuată, slăbirea disciplinei financiare.*” Este exact cea ce vedem în prezent în România.

Alți autori (Panait, Panait, 2020) analizează datoria publică a României în contextul pandemiei Covid-19 și ajung la concluzia că în ultimele decenii, multe state au acumulat datorii publice uriașe, urmate de obicei de creșteri ale dimensiunii sectorului public și de politici fiscale și bugetare imprudente. Ca atare este necesară o coordonare a politicilor fiscale și bugetare în UE.

Să nu uităm și lucrarea care analizează evoluția datoriei publice a României în ultimii 100 de ani care concluzionează că România a avut, de cele mai multe ori, un grad de îndatorare excesiv, datorită celor două războaie mondiale iar după 1990, datorită costurilor de tranziție și efectelor crizei mondiale, care au afectat situația macroeconomică a țării și sustenabilitatea achitării serviciului datoriei publice. (Georgescu, 2017)

Din cele arătate până acum rezultă că nu există un consens al specialiștilor despre efectelor datoriei publice asupra economiei. Chiar și specialiștii FMI au concluzionat că „*nu există o relație simplă între datorii și creștere*”. (FMI, 2012)

În ultimele decenii, cele mai dese opinii fac distincția între efectele datoriei publice asupra creșterii economice pe termen scurt și pe termen mediu și lung. Practic teoria keynesiană rămâne principala doctrină care stă la baza politicilor de îndatorare a statelor „*ei trebuie să recunoască (...) că economia keynesiană rămâne cel mai bun cadru pe care îl avem în sensul recesiunilor și depresiilor.*” (Krugman, 2009)

## III. PREVEDERI LEGALE REFERITOARE LA DATORIA PUBLICĂ ÎN ROMÂNIA

Ca țară membră a UE, România trebuie să respecte toate prevederile din Tratatul de la Maastricht și Tratatul privind funcționarea UE referitoare la procedura de deficit excesiv. Regulamentului (CE) nr. 1.466/1997 al Consiliului din 7 iulie 1997 privind consolidarea supravegherii poziţiilor bugetare şi supravegherea şi coordonarea politicilor economice este relevant în acest domeniu.

Pentru aplicarea normelor europene arătate mai sus, cel puțin două acte normative sunt definitorii în România.Ne referim la OUG 64/2007 privind datoria publică și la Legea 69/2010 a responsabilităţii fiscal-bugetare.

Primul act legislativ enumerat mai sus „*stabilește cadrul general și principiile administrării datoriei publice*” (art. 1), definind o serie de concepte ca: datorie publică, fond de risc, garanție, serviciul datoriei publice precum și modul de administrare a acesteia.

Asigurarea necesarului de finanţare al administraţiei publice centrale pe fondul minimizării costurilor pe termen mediu şi lung și limitarea riscurilor asociate portofoliului datoriei publice guvernamentale, este sarcina Ministerului Finanțelor Publice în acest domeniu. (OUG 64/2007, art.3)

De importanță deosebită este modul cum această ordonanță stabilește în ce condiții se poate împrumuta statul român, precum și modul de rambursare a datoriei publice. Astfel statul român se poate împrumuta în principal pentru:

„*a) finanţarea deficitului bugetului de stat, finanţarea temporară a deficitelor din anii precedenţi ale bugetului asigurărilor sociale de stat, până la alocarea de sume cu această destinaţie, finanţarea deficitelor temporare ale bugetului de stat şi ale bugetului asigurărilor sociale de stat din exerciţiul curent;*

*b) refinanţarea şi rambursarea anticipată a datoriei publice guvernamentale;*

*c) menţinerea în permanenţă a unui sold corespunzător în contul curent general al Trezoreriei Statului, stabilit de Ministerul Economiei şi Finanţelor, în conformitate cu criteriile prevăzute în normele metodologice elaborate în conformitate cu art. 12 alin. (1);*

*d) finanţarea pe bază de lege a unor programe/proiecte sau a altor necesităţi prioritare pentru economia românească;*

*e) susţinerea balanţei de plăţi în conformitate cu Regulamentul Consiliului Uniunii Europene nr.*

*332/2002 de stabilire a unui mecanism de asistenţă financiară pe termen mediu pentru balanţele de plăţi ale statelor membre.*

*f) participarea la mecanisme de garantare sau instrumente de finanţare instituite la nivelul Uniunii Europene, respectiv la nivelul instituţiilor financiare internaţionale la care România este stat membru.*” (OUG 64/2007, art.4)

Legea 69/2010 a responsabilităţii fiscal-bugetare, prevede modul cum se asigură şi menţine disciplina fiscal-bugetară, transparenţa şi sustenabilitatea pe termen mediu şi lung a finanţelor publice. În acest context, articolul 1 arată că se stabilesc principii şi reguli pe baza căruia Guvernul trebuie să asigure implementarea politicilor fiscal-bugetare care să conducă la o bună gestiune financiară a resurselor precum și la „*gestionarea eficientă a finanţelor publice pentru a servi interesul public pe termen lung, asigurarea prosperităţii economice şi ancorarea politicilor fiscal-bugetare într-un cadru durabil.*”

Guvernul are obligaţia să îndeplinească obiectivele de politică fiscal – bugetară, obiectivele politicii fiscal - bugetare fiind:

*„a) menţinerea datoriei publice la un nivel sustenabil pe termen mediu şi lung;*

*b) gestionarea prudentă a resurselor şi a obligaţiilor asumate ale sectorului public şi a riscurilor fiscal - bugetare;*

*c) menţinerea unui nivel adecvat al resurselor bugetare pentru plata serviciului datoriei publice;*

*d) asigurarea predictibilităţii nivelului cotelor şi bazelor de impozitare sau taxare.”* (L.69/2010, art.5)

Ce se întâmplă dacă datoria publică trece de pragul de 50% din PIB, este de asemenea prevăzut în această lege. Se stabilesc o serie de praguri pentru datoria publică, care, dacă sunt depășite, un număr de măsuri de pus în practică sunt obligatorii pentru Guvern. Pragul începe de la 45% din PIB care odată depășit, obligă Guvernul la justificare și analiză precum și la emiterea de propuneri pentru menținerea acestui indicator la un nivel sustenabil. Datoria publică aflată în intervalul 50%-55% din PIB presupune, conform legii, luarea unor măsuri drastice cu privire la aplicarea unui program pentru reducerea ponderii datoriei publice în PIB care trebuie să cuprindă, inclusiv măsuri care determină înghețarea cheltuielilor cu salariile din sectorul public.

Dacă datoria publică se află în intervalul 55%-60% din PIB, Guvernul inițiază măsuri care să determine înghețarea cheltuielilor totale privind asistența socială din sistemul public, iar dacă datoria publică depășește 60% din PIB, Guvernul inițiază și aplică un program de reducere cu o rată medie de 5% pe an.

Dacă analizăm obligațiile stutului de a gestiona datoria publică, constatăm că, cel puțin în teorie, acesta este obligat la responsabilitate și management eficient a acesteia. Ce se întâmplă în realitate vom vedea în capitolul următor.

**IV. DATABASE AND ANALYSIS**

Datele folosite în acest capitol au fost extrase de pe site-ul Ministerului de Finanțelor Publice și reprezintă evoluția datoriei publice a României în perioada 2015-30 Iunie 2021. Sunt folosite și informații și date de pe site-ul BNR referitoare la datoria publică externă și deficitul contului curent. Vom utiliza aceste informații pentru a studia evoluția datoriei publice pentru a concluziona cu privire la tendințe și efectele lor asupra vieții economice din România.

**Table 1. The evolution of Romania's public debt in the period 2015 - June 2021**

|  |  |  |  |  |  |  |  |
| --- | --- | --- | --- | --- | --- | --- | --- |
| **Explanations/Year** | **2015** | **2016** | **2017** | **2018** | **2019** | **2020** | **30.06.**  **2021** |
| PIB (md. Ron) | 711,9 | 763,7 | 857,9 | 951,7 | 1.058,2 | 1.055,5 | 1.062,5 |
| PIB (md. Euro) | 160,0 | 171,0 | 188,0 | 204,0 | 223,0 | 217,8 | 215,7 |
| Datoria publică totală (md.Ron) | 269,2 | 285,0 | 300,8 | 330,5 | 373,5 | 499,2 | 526,1 |
| Datoria publică totală (md. Eur) | 60,6 | 63,5 | 65,8 | 71,0 | 78,7 | 103,2 | 106,8 |
| % Datorie publică în PIB | 37,8 | 37,3 | 35,1 | 34,7 | 35,3 | 47,3 | 49,5 |

Source: processing by mfinante.gov.ro, Guvernmental debt, own calculations

Primul tabel prezintă evoluția datoriei publice relevând faptul că din 2015 până în 30 Iunie 2021, datoria publică a României a crescut cu 256,9 md. lei, practic s-a dublat, pe fondul creșterii PIB cu doar 50%. Datoria publică în PIB a ajuns la circa 50% de la circa 38% acum cinci ani.

An de an datoria publică a României a crescut dar ritmul de creștere s-a accelerat în ultima perioadă. Astfel dacă între anii 2015-2018 ritmul de creștere anual a fost între 5,9% și 9,9%, în anul 2019 față de anul 2018 s-a ajuns la 13% iar în 2020 față de 2019, datoria publică a crescut cu peste 33%. Același trend „*amețitor*” se menține și la jumătatea anului 2021.

Dacă vorbim de ponderea datorie publice în PIB, constatăm că acesata a ajuns la circa 50% de la 37,8% acum cinci ani. Aici trebuie să arătăm faptul că PIB a suferit o contracție în anii 2019 și 2020 datorită pandemiei Covid-19. Totuși, nu putem să nu constatăm faptul că ne apropiem periculos de limita de 60% stabilită de regulile UE prezentate mai sus.

**Table 2. The evolution of Romania's public debt structure in the period 2015 -June 2021**

md.Ron

|  |  |  |  |  |  |  |  |
| --- | --- | --- | --- | --- | --- | --- | --- |
| **Explanations/Year** | **2015** | **2016** | **2017** | **2018** | **2019** | **2020** | **30.06.2021** |
| **Datoria publică totală** | **269,2** | **285,0** | **300,8** | **330,5** | **373,5** | **499,2** | **526,1** |
| Datoria publică pe termen scurt | 17,1 | 19,6 | 14,0 | 10,6 | 11,5 | 17,7 | 20,2 |
| Datoria publică pe termen mediu și lung | 252,1 | 265,4 | 285,8 | 319,9 | 362,0 | 489,5 | 505,9 |
| Datoria publică în lei | 124,3 | 136,5 | 144,5 | 164,1 | 191,5 | 237,9 | 246,7 |
| Datoria publică în Euro | 117,5 | 119,6 | 130,7 | 136,2 | 151,0 | 219,4 | 235,9 |
| Datoria publică în USD | 26,8 | 26,9 | 23,6 | 28,3 | 29,2 | 40,2 | 41,9 |
| Datoria publică în alte valute | 0,6 | 2,0 | 2,0 | 2,0 | 1,8 | 1,7 | 1,6 |
| Datoria administrației publice centrale | 253,4 | 269,5 | 286,0 | 316,0 | 358,7 | 483,3 | 510,3 |
| Datoria administrației publice locale | 15,8 | 15,5 | 14,8 | 14,5 | 14,8 | 15,9 | 15,8 |
| Datorie publică internă | 136,1 | 137,3 | 148,2 | 158,0 | 173,0 | 254,2 | 266,0 |
| Datorie publică externă | 133,1 | 147,7 | 154,6 | 172,5 | 200,5 | 245,0 | 260,1 |

Source: processing by mfinante.gov.ro, Guvernmental debt, own calculations

Dacă analizăm structura, constatăm faptul că prdominantă este datoria publică pe termen mediu și lung, adică scadențe peste un an. Acesta este un lucru bun, serviciul datoriei publice având o importanță deosebită atunci când vorbim de cheltuielile publice din fiecare an.

Structura pe valute ne arată o îndatorare mai mare în monedă străină (Euro și USD), lucru ce pune presiune pe cursul de schimb. Și costurile la împrumuturile în valută sunt mai mari fiind influențate de ratingul acordat de agențiile de rating care nu a fost mereu cel mai bun, comparativ cu alte țări.

Alte concluzii pe care le putem trage urmărind datele din acest tabel sunt cele legate de faptul că datoria publică externă este dominantă, România fiind dependentă de piața financiară internațională, piața internă neputând furniza sumele necesare finanțării în bune condiții a ncesităților. Aici dobânzile sunt influențate de rata inflației.Anul 2020 și prima parte a anului 2021 a consemnat o creștere spectaculoasă a acestui tip de datorie.

De asemenea putem vorbi de faptul că datoria publică a administrației centrale este covârșitoare fie datorită barierelor legislative, fie slabei preocupări a admnistrațiilor locale de a accesa împrumuturi pe piața financiară internațională.

Această „*fotografie*” a evoluției datoriei publice a României trebuie să fie alăturată cu imaginea evoluției celorlalte state din UE. De asemenea nu trebuie să uităm și impactul pandemiei Covid-19 asupra a tot ce s-a întâmplat cu cheltuielile publice ale statelor.

Dacă aruncăm o scurtă privire observăm faptul că România nu este singura țară în care raportul datorie publică/PIB a crescut accelerat, acest fenomen fiind întâlnit la nivelul întregii UE unde raportul datoria publică a crescut de la 77,5% din PIB la sfârșitul anului 2019 la 90,7% la sfârșitul anului 2020.

Jumătate din statele membre ale UE, au o rată a datoriei de peste 60% din PIB la sfârșitul anului 2020: cea mai mare înregistrată de Grecia (205,6%), apoi Italia (155,8%), Portugalia (133,6%), Spania (120,0%), Cipru (118,2%), Franța (115,7%) și Belgia (114,1%).

Rata datoriei publice/PIB a crescut în toare statele membre ale UE, cele mai mari creșteri fiind observate în Grecia (25,1%), Spania (24,5%), Cipru (24,2%), Italia (21,2%) și Franța (18,1%). Au fost și țări cu creșteri mici, cum ar fi în Irlanda (2,2%) sau Bulgaria și Suedia (4,8%).

Așa cum arătau organele noastre răspunzătoare de acest domeniu: „*La sfârșitul primului trimestru al anului 2021, datoria guvernamentală a reprezentat 47,7% din PIB, nivel net inferior nivelului înregistrat în Uniunea Europeană de 92,9% din PIB, și celui din Zona Euro de 100,5% din PIB.*” (Ministerul Finanțelor Publice, 2021)

În afară de datele prezentate în cele două tabele, alte despre datoria publică a statului român se referă la nivelul dobânzilor cu care ne împrumutăm și la deficitul structural, informații care amplifică problemele generate de îndatorarea rapidă a țării.

Una din probleme este dobânda cu care ne vom putea împrumuta în viitor. În acest moment rambursăm datoria care are un nivel relativ redus de dobândă. Totuși, „***România a cheltuit pentru dobânzile la datoria publică 3 miliarde de euro anul trecut și aproape 30 miliarde euro pe parcursul ultimilor 15 ani****, potrivit datelor din execuțiilor bugetare publicate de Ministerul Finanțelor. Ceea ce se vede prea puțin în infrastructură, spitale, școli sau autostrăzi.*” (Pană, 2021a) Iată ce dobânzi a plătit România din 2015 până în 2020:

**Table 3. The evolution of Romania's interest expenses related to public debt public in the period 2015 -2020**

|  |  |  |  |  |  |  |
| --- | --- | --- | --- | --- | --- | --- |
| **Explanations/Year** | **2015** | **2016** | **2017** | **2018** | **2019** | **2020** |
| Dobânzi (mil. lei) | 9.573,2 | 10.008,3 | 10.124,6 | 12.941,2 | 12./153,8 | 14.510,3 |
| Dobânzi (mil.euro) | 2.153,7 | 2.228,6 | 2.216,4 | 2.781,0 | 2.561,3 | 2.999,8 |

Source: processing by [Pan](https://cursdeguvernare.ro/author/marin-pana)ă, 2021a

Surse din Ministerul Finanțelor Publice arată că în prima jumătate a anului 2021 s-au plătit dobânzi de 8,6 md. de lei, în întreg anul, cheltuielile cu dobânzile şi comisioanele pentru datoria publică guvernamentală fiind prevăzute a fi circa16,6 md lei.

Două agenții de rating (S&P şi Fitch) cotează România pe treapta cea mai de jos a investment grade, BBB-. După această recomandare oricând putem fi degradați la non-investment grade. Datorită ratingului publicat de aceste agenții, ne vom putea reînnoi datoria cu un nivel ridicat al dobânzilor, ceea ce ne va face și mai dificilă rambursarea. Ca dovadă, constatăm că în luna august 2021 rata dobânzii pe termen lung pentru România a crescut la 3,72%, în februarie 2021 aceasta era 2,65%.

O altă problemă importantă este deficitul structural foarte mare, cu drept consecință nevoia de a ne împrumuta în fiecare din anii următori undeva pe la 4-5% din PIB. ([Pan](https://cursdeguvernare.ro/author/marin-pana)ă, 2021b)

**V. CONCLUSIONS**

Se pare că politica îndatorării publice rapide din România, arătată și demonstrată mai sus, se înscrie în ideile MMT, iar unii politicieni, economiști și jurnaliști chiar acreditează ideea că această creștere a datoriei publice nu reprezintă o problemă, ci este rezultatul unei politici economice bine fundamentate din punct de vedere teoretic și este aplicată în numeroase țări. (Cerna, 2019)

Așa cum arătam mai sus, la această dată, România are unul din cele mai cel mai mari deficite bugetare din UE pe fondul deteriorării accentuate a finanțelor publice în perioada 2015-2019. Deficitul bugetar mare va duce, în viitor, la creșterea în continuare a datoriei publice.

În condițiile în care nu am achitat împrumutul primit ca urmare a crizei economice din 2009, noi ne împrumutăm masiv, costul împrumutului crește vertiginos și suntem în plină criză Covid-19.

Deci și șansele ca PIB-ul să crească sunt minime. Încetinirea creșterii economice va majora ponderea datoriei în PIB și va determina creșterea cheltuielilor bugetului de stat. Constatăm faptul că urmărind să respectăm acel procent de îndatorare din PIB, ne-am împrumutat înainte ca PIB-ul să crească, înainte ca această creștere să se regăsească și în economia reală.Datoria crește într-un ritm mai accelerat decât PIB.În final problematica datoriei publice din România se referă la sustenabilitate.În condițiile acestui PIB, este sustenabilă datoria publică a României?.

Din analiza datelor prezentate în tabele, putem trage următoarele concluzii:

- din 2015 până la 30.06. 2021, datoria publică a României s-a dublat,

- acest lucru se întâmplă și pentru că „*România a înregistrat în 2019 un nivel al ponderii în PIB a veniturilor bugetare de 31,7%, cu 13,4% sub media europeană, printre cele mai mici din UE*”. (Consiliul Fiscal, 2019),

- structura pe valute și pe termene a datoriei publice este una bună,

- crește alarmant costul datoriei publice, dobânda la împrumuturile pe termen lung fiind în acest moment de 3,72%.

Ceea ce nu se vede din tabele este politica dusă de Ministerul Finanțelor Publice cu privire la îndatorare, nefiind date până acum explicații clare: până când va mai crește, de ce crește, dacă ne putem opri din îndatorare, pe ce am cheltuit împrumuturile. Deci o opacitate în comunicare și furnizare de date corecte nepermisă. Acest lucru nu este în măsură să ne atenueze îngrijorările legate de viitorul nivelului datoriei publice.

Se pare că decidenții politici nu iau în considerare faptul că nu trebuie să te îndatorezi continuu, împrumuturile nu trebuie să fie o practică obișnuită, de zi cu zi. De asemenea sumele rezultate din împrumuturi trebuie utilizate, spre domenii care aduc valoare adăugată în economie, făcând posibil obținerea în viitor de sume pentru rambursarea datoriei contractate.

De asemenea, se pare că nu știu faptul că dimensiunile îndatorării publice (rata la care se acumulează datoria publică, volumul total a datoriei) poate avea efecte neplăcute (creșterea ratei dobânzii, creșterea cursului valutar, creșterea inflației) cu efecte negative asupra nivelului de trai.

**References**

1. Barro, Robert, (1974), Are government bonds net wealth? Journal of Political Economy 82(6): 1095-1117

2. Beaumont, Craig, Hakura, Dalia, (2021), The Common Framework: Utilizing its Flexibility to Support Developing Countries’ Recovery, IMF, Strategy, Policy and Review, pag. 3

3. Bilan, Irina, (2016), Overview of the Main Theories onthe Economic Effects of Public Indebtedness, EIRP Proceedings, Vol 11

4. Cerna, Silviu, (2019), Teoria monetară modernă și implicațiile sale nefaste, Oeconomica, no. 3

5. Cerna, Silviu, (2020), Consecințe economice ale datoriei publice, <https://www.contributors.ro/>

6. Comisia Europeană, Raportul de țară din 2020 privind România, Bruxelles, p. 29, htt ps://eur-lex.europa.eu/legal-content/RO/TXT/PDF /?uri=CELEX :52020SC0522&from=RO

7. Consiliul Fiscal, (2019), Raport anual

8. Deacu, Elena, (2021), Datoria publică din România s-a dublat față de 2015. Ce se întâmplă când datoria trece de pragul de 50% din PIB / Cum se compară datoria României cu cea a țărilor din UE, Economedia.ro

9. Eurostat, (2014), Manual on Government Deficit and Debt, 2014 edition

10. International Monetary Fund, (2012), Coping with high debt and sluggish growth, World Economic Outlook October 2012. Washington, D.C

11. Georgescu, George, (2017), History paradigms: the public debt of Romania in the last 100 years, MPRA Paper No. 82219

12. Hilton, S. Kris, Public debt and economic growth contemporary evidence from a developing economy, Asian Journal of Economics and Banking, Vol. 5 No. 2, 2021, pp. 173-193

13. Krugman, Paul, (2009), How Did Economists Get It So Wrong? The New York Times Magazine, 6 September

14. Mencinger, Jernej, Aristovnik, Aleksander, Verbič, Miroslav, (2014), Impactul creşterii datoriei publice asupra creşterii economice din Uniunea Europeană, Amfiteatru Economic, Volum: 16, nr. 35, pp. 341 – 341

15. Ministerul Finanțelor Publice, (2021), Raport privind datoria publica iunie\_2021

16. Modigliani, Franco, (1961), Long-run implications of alternative fiscal policies and the burden of the national debt, The Economic Journal, Vol. 71 No. 284, pp. 730-755

17. Moroșan, Gheorghe, (2017), Finanțe Generale, Editura Didactică și Pedagogică, București

18. OUG 64/2007 privind datoria publică

19. Panait, Nicoleta, Georgeta, Panait, Costin, Alexandru, (2020), The Evolution of Public Debt of Romania in the Context of the Covid-19 Crisis, Global Economic Observer, "Nicolae Titulescu" University of Bucharest, Faculty of Economic Sciences; Institute for World Economy of the Romanian Academy, vol. 8(1), pages 52-56

20. Pană, Marin, (2021 a), Nu doar datoria e problema, ci și prețul ei: 3 miliarde de euro dați pe dobânzi în anul 2020 și aproape 30 de miliarde de euro în ultimii 15 ani. Observații, https://cursdeguvernare.ro/, accesat la 15.10.2021

21. [Pan](https://cursdeguvernare.ro/author/marin-pana)ă, Marin, (2021 b), [Structura și problemele datoriei publice a României, care se apropie de pragul de 500 miliarde](https://cursdeguvernare.ro/structura-si-problemele-datoriei-publice-a-romaniei-care-se-apropie-de-pragul-de-500-miliarde.html), https://cursdeguvernare.ro/, accesat la 17.10.2021

22. Regulamentului (CE) nr. 1.466/1997 al Consiliului din 7 iulie 1997 privind consolidarea supravegherii poziţiilor bugetare şi supravegherea şi coordonarea politicilor economice

23.Ricardo, David, (1951), On the principles of political economy and taxation, in Sraffa, P. (Ed.), The Works and Correspondence of David Ricardo, Vol. 1, Cambridge University Press, Cambridge, with the collaboration of M. Dobb

24. Law no. 69/2010 a responsabilităţii fiscal-bugetare

25. https://eur-lex.europa.eu

26. <https://www.financialmarket.ro/terms/datorie-publica/> accesat la 26.09.2021

27. <https://mfinante.gov.rob>